**21. мај 2020.**

Данас ћемо анализирати лирску песму српског песник Ивана В. Лалића, „Ветар“. Она се у вашој Читанци налази на страни 52. Прочитајте песму и размишљајте о сваком стиху, о свакој песничкој слици која вам се ствара пред очима.

**ИВАН В. ЛАЛИЋ (1931-1996)**

**„ВЕТАР“**

**О писцу:**

* Српски песник послератне генерације, рођен у Београду 1931;
* Написао је за живота чак 17 збирки песама: „Бивши дечак“, „Ветровито пролеће“, „Аргонаути и друге песме“, „Сметње на везама“ и др. Писао је критике, драме, а бавио се и превођењем;
* Завршио је Правни факултет у Загребу;
* 1961. поново се враћа у Београд, где ће радити у Савезу књижевника Југославије, а потом у Издавачком предузећу „Нолит“;
* Песма „Ветар“ настала је 1955. године и припада збирци „Бивши дечак“;

\*\*\*\*\*

**Књижевни род**: лирика

**Књижевна врста**: мисаона (рефлексивна песма)

**Метрика стиха**: условно речено пет строфа неједнаке дужине, у слободном стиху и без риме

**Oсновни мотив**: Сећање на детињство

***Кључне речи (мотиви):***

ветар, мајка, ноћ, светлост (свећа), анђели, Месец, сан (снови)

***Песничке слике:***

1. **успомене дечака** – лирског субјекта, исказане су кругом симбола – **ветар** је централни симбол живота, промена, стварности.

Ветар је „сав зелен“ потекао из шума Маљена, дечак је опкољен њиме, сва су врата закључана, *„Ветар је под прозором“,* мајка дечака штити од лоших утицаја живота. Он је сигуран у њеној близини, а ветрови живота шибају и бичују. Немир дечака је слутња несигурне будућности.

**Мајка** је симбол заштитничке руке, брижности и љубави и труди се да из дечаковог живота уклони све страшно. **Ноћ** је симбол таме, зла, свега непознатог од чега је дечак заштићен код куће уз мајку.

1. **Дечакова молитва** - лирски субјект исказан лирским ЈА – 1. лицем једнине, у којој се он обраћа анђелима, који треба да сачувају његов сан и његов живот.
2. Преплићу се **прошлост и будућност**, дечак је одрастао и сећања на сигурност у родном дому намећу мисао о људској пролазности.

**ЗАДАТАК ЗА ВАС:**

Пронађите у песми и препишите у своје свеске следеће стилске фигуре: **поређења, метафоре, персонификације, симболе**.

*(припремила: проф. Марина Глинос)*